Bethlen Gábor Alap Bizottsága
Budapest

TÁMOGATÓI NYILATKOZAT

A PTE Doktorandusz Önkormányzata, amely a Pécsi Tudományegyetem minden doktorandusz hallgatójának képviseleti szerve, sajnálattal vette tudomásul a Bethlen Gábor Alap azon döntését, amely alapján támogatásra méltatlannak találta a Vajdasági Magyar Felsőoktatási Kollégiumnak a 12. Vajdaság Magyar Tudományos Diákköri Konferencia megrendezésére benyújtott pályázatát.
A bizottsági döntést aránytalansága miatt nemcsak szimbolikusnak, hanem látványosnak is tartjuk, hiszen az eddigi támogatási gyakorlattal szembefordulva határozott az Alap Bizottsága a támogatás megszüntetéséről.
A Vajdasági Magyar Diákköri Konferencia minőségi szakmai megmérettetést nyújtott résztvevőinek, és a vajdasági magyar nyelvű tudományosság nemzedékeken átívelő szolgálatán túl a dél-magyarországi régiók felsőoktatási intézményeinek, így a Pécsi Tudományegyetem hallgatóinak és doktoranduszainak is rangos szereplési lehetőséget biztosított. 2011-ben 20, 2012-ben 25 pécsi hallgató lépett fel a VMTDK-án. 
A VMTDK jelentőségét még abban is látjuk, hogy a hagyományos, a nyugat-európai tudományosságot előnyben részesítő magyarországi irányultság alternatíváját mutatta fel, amikor szakmai és emberi tekintetben is megnyitotta számunkra a déli határokat. A jövő generációinak együttműködése az ilyen rendezvényeken kezdődik, éppen ezért elfogadhatatlan a Pécsi Tudományegyetem Doktorandusz Önkormányzatának ez a látványos elfordulás a diákköri konferencia támogatásától.
Doktorandusz Önkormányzatunk emberi és erkölcsi támogatásáról biztosítja a Vajdasági Magyar Tudományos Diákköri Konferencia szervezőit, köztük a főszervezőt, Csányi Erzsébet tanárnőt, aki fáradhatatlanul dolgozott azon, hogy a nevében vajdasági konferencia mindig a kárpát-medencei magyar hallgatók és doktoranduszok találkozója, szakmai rendezvénye legyen.

Pécs, 2013. július 31.

		Gunszt Dóra						Horváth Gábor
		DOK-elnök			                 PTE Irodalomtudományi Doktori Iskola
									  képviselője